তাঁর সম্পাদিত গদ্যপরম্পরা গ্রন্থের প্রকাশকাল ১৯৭৭ খ্রিষ্টাব্দ। গ্রন্থটির পরিকল্পনা-ভাবনা অভিনব। শ্রেষ্ঠ কবিতা, শ্রেষ্ঠ গল্প প্রভৃতি সংকলনের সঙ্গে আমরা অধিক পরিচিত। তবে একজন গদ্যকারের শ্রেষ্ঠ একপাতা গদ্যরচনার সংকলনের সঙ্গে বাংলা সাহিত্য পাঠকের বিশেষ আলাপ নেই। ৪৮৫ জন বাংলা গদ্যকারের রচনার ‘শ্রেষ্ঠ পৃষ্ঠা’ গ্রহণ করেই সম্পাদনা করেছেন গদ্যপরম্পরা। রচনার শ্রেষ্ঠত্ব নির্বাচনের দায়ভারটুকু সম্পাদকের। তবে সেই নির্বাচনের মধ্যে যে-কোনো প্রকার অসংলগ্নতা নেই, তা গ্রন্থপাঠেই প্রমাণিত। গ্রন্থমধ্যে গদ্যসজ্জার ক্ষেত্রে রক্ষিত হয়েছে ক্রমিক ধারাবিন্যাস। মানোয়েল দ্য আসসুম্প্সাঁও, উইলিয়ম্ কেরি, উইলিয়াম্ ইয়েট্স, ফেলিক্স কেরি প্রমুখ সাহেবের বাংলা গদ্যের নমুনাও সংযোজিত করেছেন সম্পাদক। এই গ্রন্থে সংকলিত গদ্যগুলো যে সময়পর্বকে নির্দেশ করেছে তা বাংলাগদ্যের উন্মেষপর্বের কাল থেকে বিশ শতকের সাতের দশক পর্যন্ত। সম্পাদকের যথাযথ ভূমিকা পালন করতে গিয়ে তিনি জানিয়েছেন রচনাসজ্জার পন্থা : ‘রচনাগুলি ক্রমবিন্যাস করা হয়েছে সর্বপ্রথম প্রকাশের তারিখের ভিত্তিতে। সেই তারিখটি জানা না থাকলে পুস্তকাকারে প্রথম প্রকাশের কালটিকেই গণ্য করা হয়েছে। সেটাও না জানতে পারলে সঙ্কলয়িতা আনুমানিক প্রকাশকাল অবলম্বন করেছে।’৪ পাঠককে অবহিত করার লক্ষ্যে রচনাগুলো সম্পর্কে উপস্থাপিত করেছেন বহুবিধ তথ্য – কতজন লেখিকা আছেন, ঠাকুরবাড়ির কতজনের লেখা সংকলিত হয়েছে, সাধু ও চলিত ভাষায় লেখা পৃষ্ঠা কতগুলো গৃহীত হয়েছে, কতগুলো নাটক ও রম্যরচনার পৃষ্ঠা গ্রহণ করা হয়েছে ইত্যাদি। তাঁর এই নিবিষ্ট তথ্য উপস্থাপনার পেছনে গবেষকের দায়িত্ব যেমন মিশে আছে, তেমনি অন্তর্লীন হয়ে আছে একজন পরিপাটি গ্রন্থ-সম্পাদকের যত্নশীল সম্পাদনার ছাপ।